Rü muxü̃ma ga duü̃xü̃gü rü petaca̱x Jerucharéü̃wa naxĩ na jéma Tupanaxü̃ na janacua̱xüü̃güxü̃ca̱x.
Rü jema duü̃xü̃gütanüwa najexma ga nhuxre ga Gregugü.
Rü jema Gregugü rü Piripica̱x naxĩ.
Rü nüma ga Piripi rü Gariréaaneãrü ĩãne ga Bechaídacü̱̃ã̱x nixĩ.
Rü nüxü̃ naca̱a̱xü̃gü rü nhanagürügü:
—Pa Corix,
nüxü̃ tadauxchaü̃ ja Ngechuchu —nhanagürügü.
Rü Piripi rü Ãdrémaã nüxü̃ najarüxu.
Rü jema taxre rü wüxigu Ngechuchuxü̃tawa naxĩ,
rü namaã nüxü̃ najarüxugü.
Rü jexguma ga Ngechuchu rü nhanagürü nüxü̃:
—Rü marü nawa nangu tá na chajuxü̃ rü wenaxãrü Chaunatüxü̃tawa tá na chaxũxü̃ i chama i Tupana Nane i duü̃xü̃xü̃ chiĩxü̃.
—Rü aixcuma pemaã nüxü̃ chixu rü ngẽxguma chi wüxipü̱xü i trigu tama waixü̃müãnegu toxgu rü wüxipü̱xüechatama nixĩ.
Notürü ega waixü̃mügu natoxgu,
rü ngẽ́ma naxüxgu,
rü muxũchinema ínanguxuchi.
[Rü ngẽxgumarüü̃ tá ta Tupanaxü̃tawa nangugü i muxü̃ma i duü̃xü̃gü ega chaju̱xgux.]
—Rü pemaã nüxü̃ chixu rü texé ja jíxema tümaãrü maxü̃xü̃ ngechaü̃xẽ i nhama i naãnewa rü tá itajarütaxu.
Notürü texé ja jíxema tama tümaãrü maxü̃xü̃ ngechaü̃xẽ rü tama juxü̃ muü̃xẽ i nhama i naãnewa,
rü tá tüxü̃́ nangẽxma i maxü̃ i taguma gúxü̃.
—Rü ngẽxguma texé choxü̃́ puracüchaü̃gu rü name nixĩ i chawe tarüxũ.
Rü ngẽma chama tá íchangẽxmaxü̃wa rü ngẽ́ma rü tá ta tangẽxma i tümax.
Rü ngẽxguma texé choxü̃́ puracügu rü Chaunatü ja Tupana rü tá tümamaã nataãẽ —nhanagürü.
—Rü Ngechuchu nhanagürü:
—Rü nhu̱xma rü poraãcü changechaü̃ rü chanaxi̱xãchiãẽ.
¿Rü ṯacüxü̃ tá Chaunatümaã chixuxü̃?
Taxucürüwa namaã nüxü̃ chixu na choxü̃ ínanguxuchixẽẽxü̃ca̱x na tama chajuxü̃ca̱x,
erü woetama ngẽmaca̱x núma chaxũ —nhanagürü.
Rü nhanagürü:
—Pa Chaunatüx,
¡Choxü̃ rüngü̃xẽẽ na duü̃xü̃güpe̱xewa cuxü̃ chataxẽẽxü̃ca̱x!
—nhanagürü.
Rü jexguma ga jema duü̃xü̃gü ga jéma jexmagüxü̃ rü nüxü̃ naxĩnüẽ ga wüxi ga naga ga dauxü̃wa inaxũxü̃ ga nhaxü̃:
—Marü cuxü̃ charüngü̃xẽẽ na choxü̃ cutaxẽẽxü̃ ga noxrix,
rü wena táxarü cuxü̃ charüngü̃xẽẽ na choxü̃ cutaxẽẽxü̃ca̱x —nhanagürü ga jema naga.
Rü jema duü̃xü̃gü ga jéma jexmagüxü̃ ga nüxü̃ ĩnüẽxü̃ ga jema naga,
rü nhanagürügü:
—Wüxi i duruanexü̃ nixĩ —nhanagürügü.
Notürü togü rü nhanagürügü:
—Wüxi i Tupanaãrü orearü ngeruü̃ i dauxü̃cü̱̃ã̱x nixĩ i namaã idexaxü̃ —nhanagürügü.
Rü jexguma ga Ngechuchu rü nhanagürü nüxü̃:
—Tama chauxca̱x nixĩ i nüxü̃ pexĩnüẽxü̃ i ngẽma naga.
Rü pexca̱xtama nixĩ i nüxü̃ pexĩnüẽxü̃.
—Rü nhu̱xma tá nixĩ i Tupana inaxügüãxü̃ na tüxü̃ napocuexü̃ ja duü̃xẽ naxca̱x i tümaãrü pecadugü.
Rü nhu̱xma tá nixĩ i Tupana ínata̱xüchixü̃ i ngẽma nhama i naãnewa poraxü̃ i Chataná.
—Rü ngẽxguma curuchawa chipotagu rü chaugüxü̃tawa tá chanagagü i guxü̃ma i duü̃xü̃gü —nhanagürü ga Ngechuchu.
Rü jema orewa duü̃xü̃gümaã nüxü̃ nixu ga nhuxãcü tá na najuxü̃.
Rü jema duü̃xü̃gü nanangãxü̃gü,
rü nhanagürügü:
—Torü mugü i ümatüxü̃wa nüxü̃ tadaugü na guxü̃gutáma namaxẽchaxü̃ ja Cristu.
¿Rü nhuxãcü i cuma rü nhacurügü:
“Rü Tupana Nane ja duü̃xü̃xü̃ ixĩcü rü curuchawa tá nipota”,
nhacurügü?
¿Rü texé tixĩ ja jíxema Tupana Nane ja duü̃xü̃xü̃ ixĩxẽ?
—nhanagürügü.
Rü jexguma ga Ngechuchu rü nhanagürü nüxü̃:
—Nhama rü ta petanüwa changẽxma na nhama i naãnewa pexü̃ changúexẽẽxü̃ca̱x rü ngẽmaãcü pexü̃ changóonetanüxẽẽxü̃ca̱x.
Notürü paxaãchica̱xicatama petanüwa changẽxma.
Rü name nixĩ i paxa choxü̃́ pejaxõgü nhama rü ta pexca̱x chanangóonexẽẽ naxü̃pa na naxẽãnexü̃.
Erü jíxema ẽãnexü̃wa ngẽxmaxẽ rü tama nüxü̃ tacua̱x na ngextá taxũxü̃.
—Rü nhama rü ta petanüwa changẽxma rü name nixĩ i paxa choxü̃́ pejaxõgü na chorü ngóonexü̃wa pengẽxmagüxü̃ca̱x —nhanagürü.
Rü jema nhaxguwena rü natanüwa ínaxũxü̃ ga Ngechuchu.
Rü naxchaxwa inicu̱x.